അപ്പാര്ട്ട്മെന്റുകളില് വളര്ത്തുമൃഗങ്ങളെ വിലക്കുന്നത് നിയമവിരുദ്ധം: ഹൈക്കോടതി കൊച്ചി: റെസിഡന്ഷ്യല് അപ്പാര്ട്ട്മെന്റുകളിലെ താമസക്കാര് വളര്ത്തുമൃഗങ്ങളെ ഒപ്പം സംരക്ഷിക്കുന്നതു വിലക്കുന്ന റെസിഡന്ഷ്യല് അസോസിയേഷനുകളുടെ നിയമാവലി നിയമവിരുദ്ധവും ഭരണഘടനാ വിരുദ്ധവുമാണെന്ന് ഹൈക്കോടതി. പീപ്പിള്സ് ഫോര് ആനിമല്സ് എന്ന സംഘടന നല്കിയ ഹര്ജിയിലാണ് ജസ്റ്റിസ് എ.കെ. ജയശങ്കരന് നമ്ബ്യാര്, ജസ്റ്റിസ് പി. ഗോപിനാഥ് എന്നിവരുള്പ്പെട്ട ഡിവിഷന് ബെഞ്ചിന്റെ വിധി. അപ്പാര്ട്ട്മെന്റുകളിലെ താമസക്കാര്ക്ക് സ്വന്തം ഇഷ്ടപ്രകാരം വളര്ത്തുമൃഗങ്ങളെ സംരക്ഷിക്കാം. അപ്പാര്ട്ട്മെന്റിലെ ലിഫ്റ്റുകള് ഉള്പ്പെടെയുള്ള പൊതുസൗകര്യങ്ങള് ഇതിനായി ഉപയോഗിക്കുന്നതിനും തടസമില്ല. അതേസമയം ഇത്തരത്തില് വളര്ത്തുമൃഗങ്ങളെ സംരക്ഷിക്കുന്നത് സമീപത്തെ ഫ്ളാറ്റുകളിലും അപ്പാര്ട്ട്മെന്റുകളിലും കഴിയുന്നവരുടെ അവകാശങ്ങള് ഹനിക്കുന്ന തരത്തിലോ സുരക്ഷാ മുന്കരുതല് സ്വീകരിക്കാതെയോ ആകരുതെന്നും വിധിയില് പറയുന്നു. ദേശീയ മൃഗസംരക്ഷണ ബോര്ഡ് ഇത്തരത്തില് മൃഗങ്ങളെ സംരക്ഷിക്കുന്നതിനുള്ള വ്യവസ്ഥകള് ഉള്പ്പെടുത്തി മാര്ഗ്ഗനിര്ദ്ദേശങ്ങള് 2015 ഫെബ്രുവരി 26ന് നല്കിയിട്ടുണ്ട്. റെസിഡന്റ്സ് അസോസിയേഷനുകള്ക്ക് ഈ മാര്ഗ നിര്ദ്ദേശങ്ങള് ഏര്പ്പെടുത്താവുന്നതാണെന്നും ഡിവിഷന് ബെഞ്ച് പറഞ്ഞു. മറ്റു ജീവികളെയും സംരക്ഷിക്കുന്നതിനുള്ള ചിന്ത സമൂഹത്തില് വളര്ത്താനായി സംസ്ഥാനത്ത് സ്കൂള് തലം മുതല് ബോധവത്കരണ പരിപാടികള് സര്ക്കാര് സംഘടിപ്പിക്കണമെന്ന് ഹൈക്കോടതി നിര്ദ്ദേശിച്ചു.